CELEX: 32017D1385
Language: ro
Date: 2017-07-25 00:00:00
Title: Decizia (PESC) 2017/1385 a Consiliului din 25 iulie 2017 de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA)

26.7.2017   
            
            
               RO
            
            
               Jurnalul Oficial al Uniunii Europene
            
            
               L 194/61
            
         DECIZIA (PESC) 2017/1385 A CONSILIULUI
   din 25 iulie 2017
   de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:
   
               (1)
            
            
               La 18 mai 2015, Consiliul a adoptat Decizia (PESC) 2015/778 (1).
            
         
               (2)
            
            
               La 20 iunie 2016, Consiliul a adoptat Decizia (PESC) 2016/993 (2), care a modificat Decizia (PESC) 2015/778 prin prelungirea mandatului operației până la 27 iulie 2017 și prin adăugarea a două misiuni de sprijinire a mandatului EUNAVFOR MED operația SOPHIA, și anume consolidarea capacităților și formarea pazei de coastă și a forțelor navale libiene, pe de o parte, și contribuția la schimbul de informații și la punerea în aplicare a embargoului ONU asupra armelor în marea liberă în largul coastelor Libiei, pe de altă parte.
            
         
               (3)
            
            
               La 19 decembrie 2016, Consiliul a adoptat Decizia (PESC) 2016/2314 (3), care a extins autorizațiile acordate EUNAVFOR MED operația SOPHIA de a face schimb de informații cu actorii relevanți.
            
         
               (4)
            
            
               La 3 februarie 2017, Declarația de la Malta a membrilor Consiliului European privind aspectele externe ale migrației: abordarea rutei central-mediteraneene a afirmat că se va acorda prioritate în special formării, echipării și sprijinirii autorităților naționale libiene de pază de coastă și altor agenții relevante și continuării eforturilor de subminare a modului de operare al persoanelor care transportă ilegal migranți, prin intermediul unei acțiuni operaționale sporite, în cadrul unei abordări integrate care să implice Libia și alte țări de pe rută, precum și partenerii internaționali relevanți, statele membre angajate, misiunile și operațiunile PSAC, Europolul și Agenția Europeană pentru Poliția de Frontieră și Garda de Coastă (Frontex).
            
         
               (5)
            
            
               La 6 februarie 2017, în concluziile sale privind Libia, Consiliul a declarat că EUNAVFOR MED operația SOPHIA va continua să se concentreze pe subminarea modului de acțiune al rețelelor de persoane care transportă ilegal migranți și de traficanți de persoane; în plus, operația va continua să îndeplinească cele două misiuni ale sale de sprijinire.
            
         
               (6)
            
            
               Contribuția EUNAVFOR MED operația SOPHIA la schimbul de informații poate, de asemenea, să contribuie la punerea în aplicare a Rezoluției Consiliului de Securitate al ONU (RCSONU) 2146 (2014) și a RCSONU 2362 (2017).
            
         
               (7)
            
            
               La 12 iunie 2017, prin RCSONU 2357 (2017), Consiliul de Securitate al ONU a reînnoit autorizațiile acordate prin RCSONU 2292 (2016), care se referă la stricta punere în aplicare a embargoului asupra armelor în marea liberă în largul coastei Libiei.
            
         
               (8)
            
            
               La 23 iunie 2017, Consiliul European, în concluziile sale, a subliniat în special că subminarea modului de acțiune al persoanelor care transportă ilegal migranți și al traficanților de persoane rămâne un obiectiv-cheie și că formarea și dotarea pazei de coastă libiene este o componentă-cheie a abordării UE în această privință.
            
         
               (9)
            
            
               La 4 iulie 2017, pe baza revizuirii strategice a operației, Comitetul politic și de securitate a convenit să prelungească mandatul EUNAVFOR MED operația SOPHIA până la 31 decembrie 2018.
            
         
               (10)
            
            
               Decizia (PESC) 2015/778 ar trebui modificată în consecință.
            
         
               (11)
            
            
               În conformitate cu articolul 5 din Protocolul nr. 22 privind poziția Danemarcei, anexat la TUE și la Tratatul privind funcționarea Uniunii Europene (TFUE), Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare. Prin urmare, Danemarca nu participă la adoptarea prezentei decizii, nu are obligații în temeiul acesteia, nu i se aplică și nu participă la finanțarea acestei operații,
            
         ADOPTĂ PREZENTA DECIZIE:
   Articolul 1
   Decizia (PESC) 2015/778 se modifică după cum urmează:
   
               1.
            
            
               La articolul 2 alineatul (4), ultima teză se înlocuiește cu următorul text:
               „Poate transmite autorităților relevante responsabile cu aplicarea legii din statele membre și organelor competente ale Uniunii astfel de date, precum și date referitoare la navele și echipamentele folosite de astfel de persoane, și informații relevante culese pe parcursul îndeplinirii acestei misiuni esențiale.”
            
         
               2.
            
            
               La articolul 2a, se adaugă următorul alineat:
               „(4a)   În sensul sprijinirii misiunii menționate la alineatul (1), se instituie un mecanism de monitorizare în strânsă coordonare cu alte părți interesate relevante.”
            
         
               3.
            
            
               La articolul 2b se adaugă următorul alineat:
               „(4)   În plus, în zona de operații, și în limita mijloacelor și a capacităților sale, EUNAVFOR MED operația SOPHIA desfășoară activități de supraveghere și culegerea de informații cu privire la traficul ilegal, inclusiv informații privind exportul de țiței și alte exporturi ilegale care încalcă RCSONU 2146 (2014) și RCSONU 2362 (2017), contribuind astfel la conștientizarea situației și la securitatea maritimă în zona centrală a Mării Mediterane. Informațiile colectate în acest context pot fi comunicate autorităților libiene legitime și autorităților relevante însărcinate cu aplicarea legii din statele membre și organelor competente ale Uniunii.”
            
         
               4.
            
            
               La articolul 11 se adaugă următorul alineat:
               „(4)   Pentru perioada cuprinsă între 28 iulie 2017 și 31 decembrie 2018, valoarea de referință pentru costurile comune ale EUNAVFOR MED operația SOPHIA este de 6 000 000 EUR. Procentul din valoarea de referință menționată la articolul 25 alineatul (1) din Decizia (PESC) 2015/528 se stabilește la 0 % atât în ceea ce privește angajamentele, cât și în ceea ce privește plățile.”
            
         
               5.
            
            
               La articolul 13, al doilea paragraf se înlocuiește cu următorul text:
               „EUNAVFOR MED operația SOPHIA încetează la 31 decembrie 2018.”
            
         Articolul 2
   Prezenta decizie intră în vigoare la data adoptării.
   
      Adoptată la Bruxelles, 25 iulie 2017.
      
         
            Pentru Consiliu
         
         
            Președintele
         
         M. MAASIKAS
      
   
   
      (1)  Decizia (PESC) 2015/778 a Consiliului din 18 mai 2015 privind o operație militară a Uniunii Europene în zona central-sudică a Mării Mediterane (EU NAVFOR MED operația SOPHIA) (JO L 122, 19.5.2015, p. 31).
   
      (2)  Decizia (PESC) 2016/993 a Consiliului din 20 iunie 2016 de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA) (JO L 162, 21.6.2016, p. 18).
   
      (3)  Decizia (PESC) 2016/2314 a Consiliului din 19 decembrie 2016 de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EU NAVFOR MED operația SOPHIA) (JO L 345, 20.12.2016, p. 62).